AARHUS: Vesterbro Torv får nu et gyldent skær.

Med et års forsinkelse er arbejdet med at opføre en ny og helt speciel ejendom på hjørnet af Vesterbro Torv og Vester Allé gået i gang.

På Vester Allé er en mindre ejendom - nummer 26 - revet ned og mod Vesterbro Torv er SuperBrugsen begyndt at flytte rundt, så den kan rømme sin nuværende hovedindgang, der også står for fald.

I stedet skal der bygges en ny hjørneejendom i otte etager og med store glaspartier og en gylden facade. Byggeriet er tegnet af arkitektfirmaet JDS, der også var medarkitekt på Isbjerget på Aarhus Ø. Bygherre er Jørn Tækker, der oprindeligt stod bag Isbjerget, og som også er i gang med at bygge den nye bydel, Nye, ved Elev.

Det opsigtsvækkende byggeri ved Vesterbro Torv komme til at rumme SuperBrugsen i stueplan og kommer derudover til at indeholde 31 lejligheder.